
Egy posztvulkanikus területen létrejött forrásláp, a hargitai Szortyogó borvízláp mikrobaközösségei

Az évmilliók alatt Erdélyt többször is borította mélyebb vagy sekélyebb tenger. Később a tektonikus erők hatására ezek egyre kisebb tengeröblökké, majd félsós medencékké, legvégül pedig édesvízzel telt kisebb-nagyobb medencékké váltak, és ezekhez kapcsolódva kialakultak a folyóvölgyek, mocsarak és a tőzeglápok. A Szortyogó borvízláp egy különleges vizes élőhely a Hargitában. Vulkáni erők hozták létre, majd a jégkorszak formálta. Jelenleg változatos fizikai-kémiai tulajdonságaival mindkettő nyomát magán viseli. Közel 100 éve nem kutatták, mikrobiológai diverzitását, pedig soha nem tárták fel.
Célom az volt, hogy tenyésztéses és molekuláris biológiai módszerekkel elsőként írjam le ennek a területnek a baktériumközösségeit. A mintavételi helyként a vasas-szénsavas ásványvizek és a tőzegláp metszéspontját választottam, a helyiek által kiásott népi fürdőt, ami már évek óta elhagyatott. 2020-2022 között többször is történt mintavétel. A borvízláp vizének kémiai paramétereit is újra meghatároztuk. A taxonómiai diverzitás felmérését tenyésztéssel, és újgenerációs szekvenálással végeztük. Rendhagyó módon a kitenyésztett baktériumokat megpróbáltam Maldi-TOF módszerrel identifikálni.
Az eredmények azt mutatták, hogy a fürdővízében a tőzeglápokra és a nagy vastartalmú vizes élőhelyekre jellemző baktériumközösségi összetétel fordult elő. A tenyésztéses és az NGS-es vizsgálatoknál is a Proteobacteria és kisebb relatív abundanciával a Bacteroidetes és az Actinobacteria törzsek voltak dominánsak. Több átfedés is volt a tenyésztéses és a molekuláris eredmények között a leggyakoribb családoknál (Comamonadaceae, Microbacteriaceae, Flavobacteriaceae, Sphingomonadaceae. Számos, ilyen területekre jellemző baktériumot sikerült azonosítani, és kitenyészteni is. Képviseltették magukat a pszichrofil, metilotróf szervezetek, az anoxikus fototrófok, vas-oxidálók és vas-redukálók is.
Összeségében elmondható, hogy a tőzeglápok rendkívül fontos lelőhelyek a múltbeli ökológiai, környezeti és éghajlati változások értékelése szempontjából is. Ismeretlen mikrobiális közösségeket rejtenek, melyek alkalmazkodtak az extrém körülményekhez, amelyek savasak, gazdagok oldott szerves C-ben és túlnyomórészt anoxikusak.
A molekuláris biológiai módszerek rohamos fejlődésének időszakában elengedhetetlen, hogy különböző természetes környezetekből izoláljunk és tenyésszünk baktériumokat, hogy láthassuk, megismerhessük a sejtszerkezetüket és fiziológiájukat, és hogy megértsük ökológiai szerepüket.



